《中秋前五日刘绳庵廷尉移寓奉柬 其二》
清代·程景伊

移来家具菊初斑，篱落秋深静掩关。片石剜苔新作沼，小楼拄笏饱看山。

退朝诗思争花发，近市心情似水闲。旧雨过从容剥啄，联吟暇日好追攀。

作者简介：（?—1780）清江苏武进人，字聘三，号莘田。乾隆四年进士。历任兵部侍郎，工、刑、吏诸部尚书，文渊阁大学士。工诗词，精吏牍，兼通理学。卒谥文恭。有《云塘书屋稿》。